
אישור תקנות להגנת חיית הבר (הוראות שעה), התשס"ג-2003 


היו"ר יורי שטרן:

בוקר טוב, אנחנו דנים בתקנות להגנת חיית הבר (הוראות שעה), התשס"ג-2003. אני הבנתי שמשמעות התקנות האלה היא הגבלה נוספת של מספר האנשים שיהיה להם רשיון צייד, והפסקת ציד הארנבות והחגלות בכלל

שרה שלום:

	מדובר בהארכת הוראת שעה שקיימת היום. הוראת השעה הזאת קיימת היום, וזוהי רק הארכתה של הוראת השעה שקיימת, שהמשמעות שלה היא באמת הגבלת ציד החגלות והארנבות, שהאוכלוסיות שלהן מאוד התמעטו בשנים האחרונות. עקב הפסקת הוראת השעה הקודמת בציד לתקופה מסוימת, אנחנו רואים התאוששות מסוימת במקומות שנהגו לצוד בהם, אבל ההתאוששות הזאת היא מסוימת והיא צריכה להימשך. דוקטור סיימון נמצוב אולי יוכל להרחיב בנקודה הזאת. הוראת השעה הקודמת שזו מאריכה אותה, למעשה, הגבילה את הרחבת מעגל אוכלוסיות הציידים, שמשמעותה הישירה היא כמובן ההתאוששות של האוכלוסיות הללו. 

היו"ר יורי שטרן:

	את מדברת על חיות הבר בכלל. 

שרה שלום:

	 כן. 

מירי פרנקל-שור:

	למה זה במסגרת הוראת שעה?

שרה שלום:

	 קודם כול, זה זמני לשנתיים. 

מירי פרנקל-שור:

	 אם האוכלוסייה הזאת תגדל, כן תתירו את זה?

היו"ר יורי שטרן:

	אולי אז יהיה בזה אפילו צורך.

שרה שלום:

	 זה לא נכון לזמן הזה. צריך כל הזמן לנהל את הטבע. ברגע שיש צייד מרוכז ואינטנסיבי, האוכלוסיות מדלדלות, עד שמגיע מצב של סכנה אמיתית לאוכלוסיות האלה, כי כמו שסיימון נמצוב הסביר לי כרגע, כשמנהלים את הצייד הרעיון הוא שתישאר תמיד הקרן בבנק ויצודו את הריבית. פה במצב הזה של אוכלוסיית הארנבות והחגלות, בשנים האחרונות פגענו קשות מאוד בקרן. 

היו"ר יורי שטרן:

	ומה לגבי החיות האחרות, כמו צבאים?
שרה שלום:

	צבאים אסורים לצייד. 

היו"ר יורי שטרן:

	לא מבחינת הצייד, אלא מבחינת האוכלוסייה שלהם. בעיתונות כול הזמן כותבים שכמעט שלא נפגוש בם יותר. 

סיימון נמצוב:

	יש מקומות, בעיקר באזור רמת-הגולן, שהאוכלוסייה של הצבאים באמת הדלדלה בשנים האחרונות. היתה תקופה שאפילו צדו אותם בגלל שהיו יותר מדי צבאים. האמת היא שהם בסכנה. רוב הבעיות שם הן בעיות של ריבוי טורפים, תנים וגם זאבים, בעיקר בגלל הבעיות של מזבלות ופגרים של פרות שזורקים. 

היו"ר יורי שטרן:

	יש הרבה עבריינות בעניין הזה?

שרה שלום:

	 יש עבריינות. כל נושא החקיקה שנסמכת עליה רשות הטבע והגנים הלאומיים זה חוק גנים ושמורות טבע וחוק הגנת חיית הבר. אנחנו מטפלים ב-2,000 אירועים בשנה. מתוך זה, נאמר שמגיעים לבתי-המשפט כ-1,000 תיקים בשנה. חלקם הגדול מסתיים בברירות משפט ובאזהרות. מתוך זה אנחנו מדברים בחוק להגנת הצייד עצמו על כ-400-500 תיקים לשנה, תיקים שמוגשים לבתי-משפט. 

היו"ר יורי שטרן:

	האם ההרגשה שלכם היא שיש אכיפה ושהתקנות האלה עוזרות?

שרה שלום:

	 כן, בהחלט. אנחנו רואים גם את ההתאוששות של האוכלוסיות וגם את הענישה של בתי-משפט. בתי-משפט מאוד מחמירים בקנסות, שנעים בנושא הזה של צייד חגלות וארנבות בתקופה הזאת של הוראת שעה והארכתה בסביבות 5,000 עד 7,000 שקל, וכוללים התחייבויות וחילוטים של כלי נשק. מדיניות בתי-המשפט היא כל הזמן להחמיר בעונשים. 

היו"ר יורי שטרן:

	האם הבעיה עם התאילנדים עדיין קיימת?

שרה שלום:

	 הבעיה עם התאילנדים קיימת.

סיימון נמצוב:

	 אנחנו רואים את זה בתור צייד לא חוקי. 

היו"ר יורי שטרן:

	הבעיה לא הצטמצמה?
סיימון נמצוב:

	 לא מרגישים שיש הצטמצמות של הבעיה. יש בהחלט בעיה, וזה בהחלט מקור לפגיעה באוכלוסיות, למשל בערבה, שם יש הרבה חקלאות והרבה עובדים זרים. היתה אוכלוסייה של לטאה גדולה ששמה "חרדון צב" שהיום נעלמה, ויודעים שזה כמעט בטוח רק בגלל הנושא של הצייד הלא חוקי. אף אחד אחר לא ירצה לאכול חיה כזאת או לצוד אותה, חיה שנעלמה מכל האזור הזה. זאת רק דוגמה אחת. 

היו"ר יורי שטרן:

	אבל ננקטו כמה צעדי ענישה נגד המעסיקים וגם נגד העובדים. 

שרה שלום:

	 לא נגד מעסיקים, אין לנו שום אפשרות להעניש את המעסיקים. האפשרות שלנו היא רק להעניש את הפועלים הזרים ואת העובדים הזרים. חלק מהמהלכים שניסינו להוביל זה ביטול אשרת הישיבה שלהם כאן והוצאתם מהארץ, כאשר מתגלה עבירה של צייד. אנחנו זוכים לשיתוף פעולה מאוד מאוד מוגבל עם משרד הפנים בעניין הזה. למרות שההצהרות היו שנוכל באמת ללכת למהלך משותף, בפועל אנחנו לא רואים את זה. 

היו"ר יורי שטרן:

	האם השגרירות התאילנדית לא התגייסה לטפל בנושא הזה בתקופה מסוימת?

סיימון נמצוב:

	היא עוזרת לנו. יש לנו אפילו אנשים דוברי תאילנדית ויש לנו שלטים בתאילנדית שמפיצים אותם. מזכירים את זה לעובדים, אבל זאת בהחלט בעיה של תרבויות שונות והשקפות שונות של בעלי-חיים ומזון. קשה מאוד לבוא לאדם שבא מתרבות אחרת ולהסביר לו שפה מדובר בבעל-חיים מוגן, ושלמרות שהוא רואה אותו מול עיניו, אסור לו לאכול אותו. 

היו"ר יורי שטרן:

	על כול פנים, היתה תקופה שבה גם המדענים כתבו מכתבים בנושא וגם היה איזשהו רעש תקשורתי בנושא והוא הפסיק, ואני חשבתי שזה הפסיק עם סיום התופעה. אם זה עדיין קיים, אולי תציעו פתרונות נוספים, ואנחנו פה בוועדה נדבר על זה. נתחיל בקריאת התקנות.

רחל אדם:

	"תקנות להגנת חיית הבר (הוראת שעה), התשס"ג-‏2003

	בתוקף סמכותי לפי סעיפים 9 ו-16 לחוק להגנת חיית הבר, התשט"ו-1955 (להלן – החוק), ולעניין תקנה 2 – באישור ועדת הפנים ואיכות הסביבה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז-1977, אני מתקינה תקנות אלה:

	1.(א) על אף האמור בתקנה 7 לתקנות להגנת חיית הבר, התשל"ו-1976 (להלן – התקנות העיקריות), לא יינתן רשיון ציד בתקופה שעד יום כ"ו באב התשס"ה (31 באוגוסט 2005) אלא למי שנתקיים לגביו אחד מאלה:

		(1) היה בידו רשיון ציד תקף ערב תחילתן של תקנות אלה (להלן – יום התחילה);

		(2) היה זכאי לקבל רשיון ציד במועד כלשהו בשנה שקדמה ליום התחילה ואולם לא 
      קיבלו בשל אחת מאלה:

	(א) רשיונו הותלה או בוטל, ובינתיים הוסרה סיבת הביטול או ההתליה 
                 כאמור;
	(ב) לא שילם אגרת רשיון ציד שבינתיים שולמה". 

כאן יש בעצם חזרה על ההוראות הקיימות. 

"(3) המנהל קבע בהחלטה מנומקת כי רשיון הציד דרוש למבקש למניעת סכנה לאדם 
        או לחי".

היו"ר יורי שטרן:

	האם יש הערות למשרד החקלאות?

מיכל סגן-כהן:

	למשרד החקלאות יש סמכות לתת היתרי ציד כללי או מיוחד למניעת נזקים בחקלאות ולמניעת סכנה לאדם או לחי. 

היו"ר יורי שטרן:

	איפה יש לנו כזאת תקנה?

מיכל סגן-כהן:

	לפי החוק, יש לו סמכות. 

היו"ר יורי שטרן:

	יש עדיין סכנות כאלה?

מיכל סגן-כהן:

	 יש בוודאי סכנות כאלה. 

סיימון נמצוב:

	 בעיקר למחלות, כמו כלבת. 

מיכל סגן-כהן:

	 בהתחשב בסמכות שנתונה לשר החקלאות, שר החקלאות לא מתנגד להארכה של התקנות האלה. 

היו"ר יורי שטרן:

	ואין לכם הערות?

מיכל סגן-כהן:

	 לא. 

היו"ר יורי שטרן:

	אז אנחנו נאשר את זה. לאה, את בעד?
לאה נס:

	אם אתה בעד, אני בעד. 

היו"ר יורי שטרן:

	אני בעד. 

ואסל טאהא:

	 ברמת-הגולן לפעמים נותנים היתרי צייד. 

סיימון נמצוב:

	 נכון, בעיקר לחזירי בר. 

מיכל סגן-כהן:

	 סעיף 3 לחוק הגנת חיית הבר פוצל לשניים.

רחל אדם:

	 יש לי פה החלטת ממשלה. עכשיו אנחנו עורכים תיקון לחוק הגנת חיית הבר. 

מירי פרנקל-שור:

	 איפה רשום מה עבר לשר החקלאות?

רחל אדם:

	 יש לנו החלטת ממשלה בנושא הזה. 

מירי פרנקל-שור:

	 אחר-כך תצלמו אותה, כדי שזה יגיע אלינו. 

רחל אדם:

	 אני ממשיכה לקרוא: 

	"2. על אף האמור בתקנות 1א, 3 ו-4 לתקנות העיקריות, לא יצוד אדם ארנבת או חגלה בתקופה שעד היום ח"ו באב התשס"ה (31 באוגוסט 2005), למעט על פי היתר".

היו"ר יורי שטרן:

	גם אלה שיקבלו רשיון וגם אלה שיש להם רשיון בתוקף, לא יוכלו לצוד ארנבות וחגלות. 

סיימון נמצוב:

	 במקומות, בתנאים ובכמויות שאנחנו נגדיר שיש צורך לצוד בהם, ניתן היתרים. 

ואסל טאהא:

	גם חגלות אין היום, ולכן צריך למנוע את הציד שלהן. 
סיימון נמצוב:

	זה הרעיון, לתת להן להתאושש. 

ואסל טאהא:

	 אסור לצוד אותן, גם מי שיש לו היתר, צריך לשלול לו אותו, מפני שאם כבר יש לו היתר, הוא לא יתייעץ אתך, אתי או עם אף אחד אחר, אלא ייצא לצוד. חגלה היום זה דבר נדיר, צריך למנוע את הצייד שלה.

שרה שלום:

	 זאת בדיוק המטרה כאן. 

מירי פרנקל-שור:

	 לגבי סעיף 16 שם מופיעות הסמכויות, אני מבינה שחלק נשארות אצל שר החקלאות וחלק עברו לשרה לאיכות הסביבה. 

היו"ר יורי שטרן:

	הארנבות עברו לשרה לאיכות הסביבה והחגלות נשארו אצל שר החקלאות. 

מירי פרנקל-שור:

	 האם התנאים לקבלת רשיון בסמכות השר לאיכות הסביבה וגם איסור ההגבלה על צידתה של חיית בר והגנתה עברו לשרה לאיכות הסביבה?

רחל אדם:

	 מה שנשאר אצל שר החקלאות זה מניעת נזקים לחקלאות - -

מיכל סגן-כהן:

	נזקים לחקלאות, מחלות בעלי-חיים וסכנה לאדם. 

היו"ר יורי שטרן:

	זאת אומרת שאת המסגרת אתם קובעים, ובסך הכל משרד החקלאות אחראי על כמה דברים חריגים. 

שרה שלום:

	בפועל כן, אבל כול הסמכות הזאת הואצלה על מנהל רשות הטבע והגנים, ושם למעשה מרוכזת הסמכות. הסמכות כמובן נשמרת לשני השרים, אבל האצלת התפקיד היא בפועל אחרת. 

היו"ר יורי שטרן:

	לסעיף הזה אין הערות. מי בעד הסעיף? 

לאה נס:

	אני נמנעת. 

ואסל טאהא:

	כל מה שמזיק לחקלאות שייך למשרד החקלאות. 

רחל אדם:

	הגנה על חיות הבר עברה למשרד לאיכות הסביבה. 

עודד ניר:

	זה לפי הנסיבות, לא לפי בעל-החיים. 

רחל אדם:

	אני ממשיכה לקרוא:

	"3. תחילתן של תקנות אלה ביום ד' באלול התשס"ג 1 בספטמבר 2003)."

היו"ר יורי שטרן:

	לתאריך אין לנו בכלל התנגדויות. התקנות להגנת חיית הבר אושרו. 

תודה רבה, הישיבה נעולה. 

הישיבה ננעלה בשעה 11:20





